Tilkynning frá Vatnajökulsþjóðgarði

og Computer Vision ehf.,

1. ágúst 2017

**Þjónustugjald í Skaftafelli**

– innheimt með nýju og sjálfvirku íslensku kerfi

**Vatnajökulsþjóðgarður innheimtir hóflegt þjónustugjald í Skaftafelli frá og með miðvikudegi 9. ágúst næstkomandi.**

Tekjunum verður varið til að styrkja helstu innviði þessa fjölsótta ferðamannastaðar Vatnajökulsþjóðgarðs með því til dæmis að viðhalda bílastæðum, leggja göngustíga, efla gæslu og auka öryggi gesta.

600 krónur á sólarhring

fyrir algengustu heimilisbíla

Á háannatíma sumarsins koma daglega í Skaftafell um 4.500 gestir á um 1.300 bílum. Slík umferð kallar á aukna þjónustu af flestu tagi og eðlilegt er að innheimta gjald til að standa sem best að henni.

* Í reglugerð frá Umhverfis- og auðlindaráðuneytinu sem dagsett er 14. júlí 2017 er þjónustugjaldið heimilað og kveðið á um upphæð þess á sólarhring (frá miðnætti til miðnættis):
	+ **600 kr. algengustu heimilisbílar, 5 manna eða færri**
	+ **900 kr. stærri fólksbílar og jeppar, 6-9 manna**
	+ **1.800 kr. minni rútur, 10-18 manna**
	+ **3.600 kr. stærri rútur, 19 manna eða fleiri**
	+ **300 kr. bifhjól**

Innheimta með nýrri tækni,

einfaldara eftirlit og umsjón

Íslenska hugbúnaðarfyrirtækið *Computer Vision ehf.* hannar, setur upp og rekur sjálfvirka innheimtukerfið ***myParking*** í Skaftafelli á vegum Vatnajökulsþjóðgarðs. Samningur þar að lútandi var undirritaður í kjölfar verðkönnunar Ríkiskaupa.

Kerfið ***myParking*** er íslensk lausn og nýmæli hérlendis. Það einfaldar mjög og auðveldar framkvæmdina og tengist ökutækjaskrá Samgöngustofu, greiðslukorta-lausnum og Reiknistofu bankanna. Kerfiðstyðst við gervigreind að hluta og „les“ með myndavélum skráningarnúmer bíla sem í Skaftafell koma og þaðan fara. Það skráir dvalartíma bíls á gjaldskyldum bílastæðum, reiknar út þjónustugjaldið og býður upp á nokkra möguleika fyrir eiganda/umsjónarmann bíls til að borga.

Unnt verður að greiða þjónustugjaldið í Skaftafelli

* í greiðsluvél í þjónustumiðstöðinni
* með ***myParking*** snjallsímaforriti
* á vefnum myParking.is og vatnajokulsthjodgardur.is
* í heimabanka

Sé ekki greitt innan hálfs sólarhrings frá því gestur í Skaftafelli fer þaðan stofnast krafa í heimabanka eiganda ökutækis eða sendur er út reikningur. Þá bætist við innheimtu-kostnaður.

Umsjónarkerfið geymir aðeins upplýsingar um þá sem ekki borga strax (innan tólf klukkustunda frá því farið er úr Skaftafelli).

Stórnotendum bílastæða í þjóðgarðinum, svo sem rútufyrirtækjum og bílaleigum, býðst að forskrá ökutæki sín í kerfinu og gera upp gjaldið vikulega eða vera í reikningsviðskiptum.

Meðferð persónuupplýsinga

í samræmi við lög og reglur

Skilyrt er að farið verði með allar upplýsingar í innheimtukerfinu í samræmi við kröfur Persónuverndar og fylgt í hvívetna ákvæðum laga og reglna um meðferð persónuupplýsinga og rafræna vöktun.

Gjaldið er kynnt á áberandi upplýsingaskilti í Skaftafelli til að vekja athygli á innheimtunni og rafrænu eftirliti sem henni fylgir.

Nánari upplýsingar

|  |  |
| --- | --- |
| **Þórður H. Ólafsson****framkvæmdastjóri Vatnajökulsþjóðgarðs** sími 896 4180thordur@vjp.is | **Ársæll Baldursson** **framkvæmdastjóri Computer Vision** sími 777 9002arsaell@computervision.is |

Sjá líka

**vef Vatnajökulsþjóðgarðs** – vatnajokulsthjodgardur.is

**vef Computer Vision ehf.** – computervision.is